Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно изискванията към пределните стойности на емисиите и към одобряването на типа на двигателите с вътрешно горене за извънпътната техника /* COM/2014/0581 final - 2014/0268 (COD) */





ОБЯСНИТЕЛЕН МЕМОРАНДУМ 1. Контекст на предложението · Общ контекст Извънпътната техника (ИПТ) включва широка гама от двигатели с вътрешно горене, монтирани в машини, като се започне от малки ръчни машини, строителна техника и генераторни агрегати и се стигне до мотриси, локомотиви и плавателни съдове по вътрешни водни пътища. На тези двигатели се дължи в значителна степен замърсяването на въздуха и те генерират приблизително 15 % от емисиите на азотен оксид (NOx) и 5 % от емисиите на прахови частици в ЕС. Пределните стойности на емисиите за тези двигатели са установени понастоящем в Директива 97/68/ЕО. Посочената директива е изменяна известен брой пъти, но при няколко прегледа на техническите аспекти се стигна до заключението, че законодателството в сегашната си форма има недостатъци. Обхватът е твърде ограничен, тъй като не са включени някои категории двигатели. В последно време бяха въведени нови етапи за емисиите, докато Директивата беше променена през 2004 г. и не отразява вече актуалното състояние на технологиите. Освен това е налице несъответствие между пределните стойности на емисиите за определени категории двигатели. На последно място, съществуват убедителни доказателство в последно време за неблагоприятните последици за здравето от емисиите на отработилите газове от дизелови двигатели и особено на праховите частици (т.е. дизелови сажди). Едно от основните заключения е, че размерът на частиците е основен фактор за наблюдаваните здравни последици. Този въпрос може да се реши само чрез пределни стойности, основани на броя на праховите частици (пределни стойности за PN). Поради това, както и в съответствие с развитието на пътния сектор въвеждането на нов етап за емисиите (етап V), който ще е насочен към пределните стойности за броя на частиците в допълнение към пределните стойности за масата на частиците, изглежда целесъобразен за най-важните категории двигатели. · Основания и цели на предложението С предложението се цели да се защити човешкото здраве и да се опази околната среда, както и да се гарантира доброто функциониране на вътрешния пазар на двигателите в ИПТ. В него са включени и аспекти във връзка с конкурентоспособността и осигуряването на съответствие. С оглед на политиката на ЕС за качеството на въздуха целта е да се намаляват постепенно емисиите от новите двигатели, предлагани на пазара, като така прогресивно се заменят старите двигатели, които замърсяват повече. Очаква се това да доведе до много съществено цялостно намаление на емисиите, но ограничаването по категории двигатели ще зависи много от строгостта на конкретните изисквания към настоящия момент. С предложението се очаква също така да се намали натискът върху държавите членки за предприемане на допълнителни регулаторни мерки, които биха могли да затруднят развитието на вътрешния пазар. Накрая, с предложението се цели да се премахнат пречките пред външната търговия чрез хармонизирани правила и чрез намаляване на регулаторните бариери, произтичащи от различните изисквания към емисиите. По-конкретно се цели сближаване на регулаторните изисквания на ЕС с тези на САЩ. На последно място, предложението допринася за по-голямата конкурентоспособност на европейската промишленост чрез опростяване на съществуващото законодателство за одобряването на типа, увеличаване на прозрачността и облекчаване на административната тежест. · Съществуващи разпоредби в областта на предложението Съществуващите изисквания към емисиите от двигателите в ИПТ са определени с Директива 97/68/ЕО на Европейския парламент и на Съвета от 16 декември 1997 г. за сближаване законодателствата на държавите членки във връзка с мерките за ограничаване емисиите на газообразни и прахообразни замърсители от двигатели с вътрешно горене, инсталирани в извънпътна подвижна техника (ОВ L 59, 27.2.1998 г., стр. 1). В проектопредложението и в неговите актове за изпълнение и делегирани актове са включени съществуващите изисквания от посочената директива, като те са усъвършенствани, имайки предвид заключението от преглед на техническите аспекти, а именно за известен брой съществени недостатъци. В сравнение със съществуващия законодателен акт с предложението за регламент: – се въвеждат нови пределни стойности на емисиите с оглед на технологичния прогрес и политиките на ЕС в пътния сектор, за да се реализират целите на ЕС за качеството на въздуха; – се разширява обхватът, за да се подобри пазарната хармонизация (на ЕС и международната) и се свежда до минимум опасността от пазарни изкривявания; – въвеждат се мерки за опростяване на административните процедури и за подобряване на прилагането, включително условията за по-добър надзор на пазара. · Съгласуваност с други политики и цели на Съюза С настоящата инициатива се цели по-добро опазване на околната среда чрез актуализация на съществуващите пределни стойности на емисиите и чрез разширяване на обхвата им, ако това е необходимо. В същото време тя е насочена към осигуряване на доброто функциониране на единния пазар, като се премахне ненужната тежест за предприятията, осъществяващи дейност в неговите рамки и в международен мащаб. Поради това тази инициатива е напълно съвместима със стратегията „Европа 2020“ и е в пълен унисон със стратегията на ЕС за устойчиво развитие. В тази връзка настоящата инициатива е свързана със следните конкретни политики и цели: – 6-та програма за действие на ЕС за околната среда[1] , с която се цели да се постигне „равнище на качеството на въздуха, което не предизвиква значителни отрицателни въздействия и рискове за човешкото здраве и околната среда“; – тематичната стратегия срещу замърсяването на въздуха[2] , която осигурява цялостна политическа рамка на ЕС за намаляване на неблагоприятните последици от замърсяването на въздуха за човешкото здраве и околната среда за периода до 2020 г.; – Директивата за националните тавани за емисиите (Директива 2001/81/ЕО), която определя задължителни допустими пределни стойности на емисиите на нивото на държавите членки за няколко атмосферни замърсителя. Според официалните данни, съобщени по посочената директива, 12 държави членки са надвишили тези пределни стойности през 2010 г. и въпреки някои подобрения изглежда, че проблемите със спазването им остават; – Директива за качеството на атмосферния въздух (Директива 2008/50/ЕО), с която са установени задължителни пределни стойности за концентрациите на основни атмосферни замърсители на въздуха на открито, като прахови частици и азотен диоксид; – Бялата книга за транспорта от 2011 г.[3] и по-конкретно по отношение на по-екологосъобразния превоз по вътрешни водни пътища и железопътен транспорт. По-строгите изисквания към двигателите с вътрешно горене в ИПТ ще допринесат за целите на горепосочените политики. На последно място, предложението е също свързано с актуализираното съобщение за промишлената политика от 2012 г.[4] и може значително да допринесе за техническата хармонизация в рамките на търговските преговори между ЕС и САЩ (трансатлантическо търговско и инвестиционно партньорство). 2. КОНСУЛТАЦИЯ СЪС ЗАИНТЕРЕСОВАНИТЕ СТРАНИ И ОЦЕНКА НА ВЪЗДЕЙСТВИЕТО · Консултация със заинтересованите страни Методи на консултиране, основни целеви сектори и общ профил на участниците в консултацията При подготовка на предложението Комисията проведе консултации със заинтересованите страни по няколко начина: – беше проведена отворена публична консултация по интернет, обхващаща всички аспекти на предложението. Бяха получени отговори от национални и регионални органи от държавите членки от ЕС (министерства, агенции), браншови организации, дружества, неправителствени организации и социални партньори; – на 14 февруари 2013 г. в Брюксел беше организирано изслушване на заинтересованите страни като част от отворената публична консултация по интернет, на което присъстваха около 80 участници; – в рамките на няколко проучвания за оценка на въздействието, извършени в миналото от външни консултанти, заинтересованите страни бяха поканени да изразят мнението си и да изпратят коментара си; – предложението беше обсъждано на няколко срещи на работната експертна група по емисиите от техниката към Комисията, която обединява участници от промишлеността, НПО и представители на държавите членки и Комисията. Обобщение на отговорите и начина, по който са взети предвид Откритата публична консултация започна на 15 януари 2013 г. и приключи на 8 април 2013 г. (продължителност: 12 седмици). За целта беше създадена специална уебстраница[5] за консултацията и службите на Комисията подготвиха документ за консултацията от 15 страници, в който бяха изложени основните въпроси, резултатите от проучвания и евентуалните действия. Бяха получени общо 69 отговора. Подробен анализ на резултатите са включени в приложение ІІ към доклада за оценка на въздействието и отделните отговори могат да се видят на уебстраницата за консултацията. · Събиране и използване на експертни становища Обхванати научни/експертни области Предложението наложи извършването на оценка на различни варианти на политиката, както и на свързаните с тях икономически, обществени и екологични последици. Използвана методология Комисията извърши различни проучвания и редовно се консултираше със заинтересованите страни, що се отнася до възможността от въвеждане на нови пределни стойности и необходимостта от включване на нови етапи за емисиите на отработилите газове въз основа на техническия прогрес. Оценката на въздействието се основава на следните външни проучвания[6]: – преглед на техническите аспекти от Директивата, представен на две части от Съвместния изследователски център (JRC), като в част 1 се включва преглед на стойностите на емисиите за ИПТ, а в част 2 акцентът е поставен, наред с другото, върху двигателите с искрово запалване (малките бензинови двигатели и двигателите за снегомобили) и са анализирани също и стойностите на емисиите и продажбите на строителна и селскостопанска техника; – в проучване за оценка на въздействието от ARCADIS N.V. са разгледани последиците от вариантите на политиката, разработени при прегледа на техническите аспекти от страна на JRC. В допълнително проучване на същите изпълнители са разгледани конкретно последиците за малките и средните предприятия (МСП). Освен това в същото проучване са оценени също така социалното, икономическото, екологичното и здравното въздействие; – в проучване на Risk & Policy Analysis (RPA) и Arcadis е оценен настоящият дял на сектора на ИПТ за емисиите на парникови газове. В това проучване се разглежда също и доколко е възможно да се разширят пределните стойности на емисиите за двигателите с променлива честота на въртене към тези с постоянна честота на въртене и е анализиран вариантът да се уеднаквяват пределните стойности на емисиите на отработилите газове към пределните стойности в САЩ; – в проучването на PANTEIA[7], поръчано от генерална дирекция „Мобилност и транспорт“, се анализира корабоплаването по вътрешните водни пътища и са оценени конкретни мерки за намаляване на емисиите от вътрешния воден транспорт. Работата по оценката на въздействието беше продължена и ръководена от междуведомствена група, която имаше четири заседания през 2013 г. Всички съответни служби на Комисията бяха поканени да участват в тази група. JRC оказа допълнителна подкрепа при аналитичната работа чрез изследователски проект върху последиците от пределните стойности на броя на праховите частици за някои категории двигатели. Използвани методи за запознаване на обществеността с експертните становища Може да се направи справка с докладите от горепосочените проучвания на уебсайта на генерална дирекция „Предприятия и промишленост“. · Оценка на въздействието Бяха подробно анализирани три основни варианта на политиката : всеки се състои от различни подварианти за категориите двигатели и приложения, които вече са включени в законодателството на ЕС за ИПТ, и такива, които биха могли да влязат в обхвата му в бъдеще. Освен варианта на политиката, при който не се извършват промени, останалите са: вариант 2: уеднаквяване със стандартите на САЩ по отношение на обхвата и пределните стойности; вариант 3: по-амбициозни стойности за пътния сектор за най-значимите източници на емисии; вариант 4: още по-големи цели чрез засилени разпоредби за мониторинга. Въпреки това при анализа вече се отчете, че предпочитаният вариант може да е комбинация от елементи от различните варианти. Анализът на разходите и ползите се извърши поотделно така, че да могат да се групират различни аспекти. Незаконодателните варианти (например доброволно споразумение с промишлеността) бяха разгледани, но при първоначалния анализ се заключи, че такъв подход не би бил удачен за постигане на целите на инициативата. Решението се основава на съображението, че пределните стойности на емисиите на двигателите в ИПТ вероятно няма да са ефективни и няма да могат да гарантират равнопоставеност за всички икономически оператори, освен ако са задължителни. Оценката на въздействието беше приета от Комитета за оценка на въздействието, след като самата оценка беше представена на 20 ноември 2013 г. 3. ПРАВНИ ЕЛЕМЕНТИ НА ПРЕДЛОЖЕНИЕТО · Обобщение на предлаганите мерки С предложението се надгражда значително системата за одобряване на типа на двигателите за ИПТ, що се отнася до техническите изисквания към емисиите чрез приемане на завишени нива и чрез въвеждане на т.нар. „подход за разделение на отговорностите“. Чрез делегираните актове, предвидени в предложението, последното ще установи подробни нови задължителни изисквания към пределните стойности на емисиите от двигателите в рамките на етап V. По-конкретно делегираните актове, приети по силата на настоящото предложение, ще включват, наред с другото: – подробни технически изисквания към циклите на изпитване; – технически процедури на изпитване и измерване; – подробни ред и условия и изисквания към изключенията по настоящия регламент; – подробни разпоредби за процедурите за одобряване на типа. · Правно основание Правното основание на предложението е член 114 от Договора за функционирането на Европейския съюз. · Принцип на субсидиарност Принципът на субсидиарност се прилага, тъй като предложението не попада в изключителната компетентност на Съюза. Тъй като предложението включва изменения в съществуващото законодателство на ЕС, само той може ефективно да реши тези въпроси. Освен това политическите цели не могат да се реализират в достатъчна степен от държавите членки. Намесата на Европейския съюз е нужна, за да се избегне създаването на пречки пред единния пазар в сферата на двигателите за ИПТ и поради транснационалното измерение на замърсяването на въздуха. Дори и последиците от основните атмосферни замърсители да са по-изразени в близост до източника, въздействието върху качеството на въздуха не се ограничава до местно ниво и трансграничното замърсяване е сериозен екологичен проблем, който може да направи националните мерки неефективни. За да се реши проблемът със замърсяването на въздуха, е необходимо координирано действие на равнището на ЕС. Определянето на пределни стойности на емисиите и процедури за одобряване на типа на национално ниво евентуално би довело до наличието на 28 различни режима, което би представлявало сериозна пречка пред търговията в рамките на Съюза. Още повече това би представлявало значителна административна и финансова тежест за производителите, които извършват дейности на повече от един пазар. Ето защо целите на настоящата инициатива не могат да се постигнат без действието на нивото на ЕС. На последно място, очаква се, че хармонизиран подход на равнището на ЕС ще представлява най-ефективният от гледна точка на разходите начин за производителите и крайните ползватели да реализират намаленията на емисиите. Следователно предложението е в съответствие с принципа на субсидиарност. · Принцип на пропорционалност Настоящото предложение е в съответствие с принципа на пропорционалност поради следната причини. Както е посочено в оценката на въздействието, предложението е в съответствие с принципа на пропорционалност, тъй като не надхвърля необходимото за постигане на целите за осигуряване на доброто функциониране на вътрешния пазар, като същевременно се гарантира високо ниво на обществена безопасност и опазване на околната среда. Опростяването на регулаторната среда ще допринесе в значителна степен за намаляване на административните разходи за националните власти и промишлеността. · Избор на инструменти Предлагани инструменти: регламент. Други средства не биха били подходящи поради следните причини. В Директива 97/68/EO са внасяни неколкократно съществени изменения. Поради съображения за яснота, предвидимост, рационалност и опростяване Комисията предлага да се замени Директива 97/68/ЕО с регламент и малък брой делегирани актове и актове за изпълнение. Освен това използването на регламент ще гарантира, че съответните разпоредби се прилагат пряко към производителите, органите по одобряването и техническите служби и че те могат да се адаптират много по-бързо и по-ефективно с оглед на техническия прогрес. В предложението е използван подходът за разделение на отговорностите, който вече беше приложен в други законодателни актове в областта на ЕС одобряването на типа на моторните превозни средства. Този подход предвижда приемане на законодателни актове на два етапа: · първо, под формата на регламент, който се основава на член 114 от Договора за функционирането на Европейския съюз, чрез обикновената законодателна процедура Европейският парламент и Съветът ще постановят основните разпоредби; · след това ще бъдат установени техническите спецификации за прилагане на основните разпоредби чрез делегирани актове, приети от Комисията в съответствие с член 290 от Договора за функционирането на Европейския съюз. 4. ОТРАЖЕНИЕ ВЪРХУ БЮДЖЕТА Разходите за създаване на електронна база данни за обмен на информация за одобряванията на типа вече бяха оценени в проучване на осъществимостта[8], поръчано от ИКЕ на ООН през юни 2006 г., а за автомобилите вече съществува в ЕС европейска система за обмен на информация за одобряванията на типа (ETAES). Въпреки че проучването на осъществимостта не беше извършено въз основа на публично достъпна база данни, може да се предполага, че оценката на разходите е меродавна. Според проучването еднократните разходи по създаването са между 50 000 и 150 000 евро, а оперативните — между 5000 и 15 000 евро месечно в зависимост от срока на договора с доставчика на услугата. Сходни месечни разходи са прогнозирани за предоставянето на услуга по оказване на съдействие, ако е необходимо. 5. ДОПЪЛНИТЕЛНА ИНФОРМАЦИЯ · Симулация, пилотна фаза и преходен период Има общи и специални преходни периоди в предложението, за да се осигури достатъчно време за прилагането от страна на производителите на двигатели и техника и администрациите. За прехода от сегашните стандарти за емисиите към новия етап за емисиите е предложена наскоро разработена преходна схема, която е значително опростена от административна гледна точка за производителите на двигатели и техника и намалява значително тежестта за националните органи по одобряването. По отношение на мониторинга на показателите във връзка с емисиите при експлоатация се предлагат пилотни програми с оглед на разработване на подходящите процедури на изпитване. · Опростяване С предложението се опростява законодателството. Ще се отмени една изключително сложна директива за емисиите от двигателите за ИПТ с 15 приложения, изменяна 8 пъти, без да е била преработвана. Предложението предвижда опростяване на административните процедури за публичните органи. Предложението е включено в постоянната програма на Комисията за осъвременяване и опростяване на достиженията на правото на Европейската общност и в нейната законодателна работна програма под справочен номер 2010/ENTR/001. · Отмяна на действащо законодателство Приемането на предложението ще доведе до отмяна на действащо законодателство. · Европейско икономическо пространство Предложеният акт е от значение за ЕИП и следователно обхватът му трябва да включва и Европейското икономическо пространство. 2014/0268 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно изискванията към пределните стойности на емисиите и към одобряването на типа на двигателите с вътрешно горене за извънпътната техника (текст от значение за ЕИП) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 114 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет[9], в съответствие с обикновената законодателна процедура[10], като имат предвид, че: (1) Вътрешният пазар обхваща пространство без вътрешни граници, в което трябва да се гарантира свободното движение на стоки, хора, услуги и капитали. За тази цел с Директива 97/68/ЕО на Европейския парламент и на Съвета[11] бяха предвидени мерки за намаляване на замърсяването на въздуха от двигатели, които се монтират в извънпътната техника. Целесъобразно е да се продължат усилията с оглед на развитието и функционирането на вътрешния пазар на Съюза. (2) Вътрешният пазар следва да се основава на прозрачни, прости и последователни правила, които осигуряват правна сигурност и яснота, от която да могат да се възползват предприятията и потребителите. (3) С цел опростяване и ускоряване на приемането му се въведе нов регулаторен подход за законодателството на Съюза за одобряване на типа на двигателите. Съгласно него законодателят установява основните правила и принципи и оправомощава Комисията да приема делегирани актове за допълнителните технически подробности. Поради това, по отношение на основните изисквания настоящият регламент следва да установи само основните разпоредби за емисиите на газообразни замърсители и прахови частици и с него да се оправомощи Комисията да определя техническите спецификации в делегирани актове. (4) С Регламент (ЕС) № 167/2013 на Европейския парламент и на Съвета[12] вече се създаде регулаторна рамка за одобряването и надзора на пазара на земеделски и горски превозни средства. Поради сходството на характеристиките в двата сектора и предвид на положителния опит от прилагането на Регламент (ЕС) № 167/2013 много от правата и задълженията, установени с посочения регламент, следва да се вземат предвид за извънпътната техника. Същевременно е от съществено значение да се приеме отделен набор от правила, за да се отчетат изцяло специфичните характеристики на двигателите, които се монтират в извънпътната техника. (5) Настоящият регламент следва да съдържа основните изисквания към пределните стойности на емисиите и към процедурите за ЕС одобряване на типа за двигателите, които се монтират в извънпътната техника. Основните елементи от съответните изисквания на настоящия регламент се основават на резултатите от оценката на въздействието от 20 ноември 2013 г., направена от Комисията, с която се анализират различните варианти, като се изброяват възможните предимства и недостатъци от гледна точка на икономиката, опазването на околната среда, безопасността и обществото. В този анализ бяха включени както качествени, така и количествени аспекти. След сравняване на различните варианти предпочитаните варианти бяха установени и избрани за основа на настоящия регламент. (6) С настоящия регламент се цели да се определят хармонизирани правила за ЕС одобряването на типа на двигателите, които се монтират в извънпътната техника, за да се гарантира функционирането на вътрешния пазар. За тези цели следва да се определят нови пределни стойности на емисиите, за да се отрази техническият прогрес и за да се осигури последователност с политиките на Съюза в пътния сектор, за да се постигнат целите на Съюза за качеството на въздуха и да се намалят емисиите от извънпътната техника, вследствие на което да се получи по-пропорционален дял на емисиите от извънпътната техника спрямо емисиите на пътните превозни средства. Обхватът на законодателството на Съюза в тази сфера следва да се разшири, за да се увеличи пазарната хармонизация на нивото на ЕС и на международно равнище и да се сведе до минимум рискът от пазарни изкривявания. Освен това с настоящия регламент се цели да се опрости сегашната правна рамка, като се включат мерки за опростяване на административните процедури, и да се подобрят общите условия за прилагането, особено чрез засилване на правилата за надзор на пазара. (7) Изискванията към двигателите за извънпътната техника и допълнителните двигатели за превозните средства за превоз на хора и товари следва да се основават на принципите, заложени в съобщението на Комисията от 5 юни 2002 г., озаглавено „План за действие „Опростяване и усъвършенстване на регулаторната среда“. (8) В Седмата обща програма на Съюза за действие за околната среда, приета с Решение № 1386/2013/ЕС на Европейския парламент и на Съвета[13], се припомня, че Съюзът е приел да постигне равнище на качеството на въздуха, което да не води до значителни отрицателни въздействия върху здравето на човека и околната среда, както и рискове за тях. В законодателството на Съюза се установиха подходящи пределни стойности на емисиите за качеството на околния въздух с цел опазване на здравето на човека и по-специално на по-чувствителните хора, както и национални тавани за емисиите[14]. След съобщението си от 4 май 2001 г., с което се създаде програмата „Чист въздух за Европа“ (CAFE), на 21 септември 2005 г. Комисията прие друго съобщение, озаглавено „Тематична стратегия срещу замърсяването на въздуха“. Според едно от заключенията на тази тематична стратегия емисиите, причинени от транспортния сектор (въздушен, морски и сухоземен транспорт), домакинствата и енергийния, селскостопанския и промишления сектор, трябва да се намалят в още по-голяма степен, за да се постигнат целите на ЕС за качеството на въздуха. В тази връзка задачата за намаляване на емисиите от двигателите, монтирани в извънпътната техника, следва да се разглежда като част от една цялостна стратегия. Пределните стойности на емисиите по етап V представляват една от мерките при експлоатация на извънпътната техника за намаляване на действителните емисии от атмосферни замърсители, като прахови частици и озонови прекурсори, например азотни оксиди (NOx) и въглеводороди. (9) На 12 юни 2012 г. чрез своята международната агенция за изследване на рака Световната здравна организация прекласифицира отработилите газове от дизелови двигатели като „канцерогенни за хората“ (група 1) въз основа на достатъчно доказателства, че експозицията е свързана с увеличен риск от рак на белите дробове. (10) Постигането на целите на Съюза за качеството на въздуха изисква непрекъснати усилия за намаляване на емисиите от двигателите. По тази причина на производителите следва да се предостави ясна информация за бъдещите пределни стойности на емисиите, както и достатъчен период от време за достигането им и за реализирането на необходимите технически промени. (11) При определяне на пределните стойности на емисиите е важно да се вземат предвид последиците за конкурентоспособността на пазарите и производителите, преките и непреките разходи, наложени на бизнеса, и по-големите ползи от гледна точка на стимулирането на иновациите, подобряването на качеството на въздуха, намаляването на здравните разходи и увеличаването продължителността на живота. (12) Емисиите от двигатели на извънпътната техника представляват значителна част от общите антропогенни емисии на някои вредни атмосферни замърсители. Двигателите, на които се дължи значителна част от замърсяването на въздуха с азотни оксиди (NOx) и прахови частици (PM), следва да са в обхвата на новите правила за пределните стойности на емисиите. (13) Комисията следва да продължи да разглежда емисиите, които все още не са регламентирани и които възникват като последица от по-широкото използване на нови горива, технологии за двигатели и системи за контрол на емисиите. Когато е необходимо, Комисията следва също така да представя предложения до Европейския парламент и Съвета с оглед на регулирането на такива емисии. (14) Целесъобразно е да се насърчава въвеждането на превозни средства, използващи алтернативни горива, които могат да имат по-ниски емисии на NOx и прахови частици. Поради това пределните стойности за всички въглеводороди следва да се адаптират, за да се отчетат емисиите от неметанови въглеводороди и метан. (15) За да се осигури контрол върху емисиите на свръхфини прахови частици (размер на частиците, по-малък или равен на 0,1 μm), Комисията следва да е оправомощена да възприема подход, който се основава на броя на праховите частици, в допълнение към използвания в момента подход, основаващ се на тяхната маса. Подходът, основаващ се на броя на частиците в емисиите, следва да бъде съобразен с резултатите от Програмата за измерване на праховите частиците (PMP) на Икономическата комисия за Европа на Организацията на обединените нации (ИКЕ на ООН) и да бъде съвместим със съществуващите амбициозни цели по отношение на опазването на околната среда. (16) За постигането на тези екологични цели е целесъобразно да се посочи, че пределните стойности за броя на праховите частици вероятно ще отразяват най-високите резултати, които понастоящем се постигат с филтрите за частици чрез използване на най-добрите налични технологии. (17) Комисията следва да приеме хармонизирани в световен мащаб цикли на изпитване при процедурите по изпитване, които да осигуряват основата за нормативната уредба на ЕС за одобряване на типа по отношение на емисиите. Следва да се разгледа и прилагането на преносими системи за измерване на емисиите при мониторинга на действителни емисии при експлоатация. (18) За да има по-добър контрол върху действителните емисии при експлоатация и за да се подготви процесът на съответствие при експлоатация, в рамките на подходящи срокове следва да се приеме изпитвателна методика за мониторинг на изискванията към показателите във връзка с емисиите, базирана на преносимите системи за измерване на емисиите. (19) Правилното функциониране на системата за последваща обработка, по-специално за NOx, е основно условие за изпълнение на установените пределни стойности на емисиите за замърсителите. Предвид това следва да се въведат мерки, които имат за цел да гарантират правилното функциониране на системите, основаващи се на употребата на реагент. (20) Следва да се разрешава пускането на пазара в държавите членки на двигателите, които съответстват и са в обхвата на новите правила за пределните стойности на емисиите и на процедурите за ЕС одобряване на типа; тези двигатели не следва да бъдат предмет на други национални изисквания към емисиите. Държавите членки, които предоставят одобрявания, следва да предприемат необходимите мерки оглед на проверката, за да се гарантира идентификацията на двигателите, произведени в рамките на всяко ЕС одобряване на типа. (21) Следва да се предвиди ограничен брой изключения с оглед на специфични нужди във връзка с въоръжените сили, ограниченията, налагани от логистичните доставки, полевото изпитване на прототипи и използването на извънпътната техника в експлозивна атмосфера. (22) Задълженията на националните органи, установени в разпоредбите за надзор на пазара по настоящия регламент, са по-конкретни от съответните разпоредби от Регламент (ЕО) 765/2008 на Европейския парламент и Съвета[15]. (23) За да се осигури правилното прилагане и функциониране на процедурата за наблюдение на съответствието на производството, която е един от основните елементи на системата за ЕС одобряване на типа, производителите следва редовно да бъдат проверявани от определен компетентен орган или от достатъчно квалифицирана техническа служба, определена за целта. (24) Съюзът е договаряща страна по Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизираното споразумение от 1958 г.“). (25) Вследствие на това правилата на ИКЕ на ООН и измененията, внесени в тях, за които Съюзът е гласувал „за“ или към които той се е присъединил съгласно Решение 97/836/ЕО, следва да се признаят за равностойни на ЕС одобряванията на типа, издадени в съответствие с настоящия регламент. Съответно Комисията следва да е оправомощена да приема делегирани актове, за да определя кои правила на ИКЕ на ООН ще се прилагат за ЕС одобряванията на типа. (26) За да се гарантират еднакви условия за изпълнение на настоящия регламент, на Комисията следва да се предоставят изпълнителни правомощия. Тези правомощия следва да се упражняват в съответствие с Регламент (ЕС) № 182/2011 на Европейския парламент и на Съвета[16]. (27) За да допълва настоящия регламент с допълнителни технически подробности, съгласно член 290 от Договора за функциониране на Европейския съюз на Комисията следва да се предостави правомощието да приема актове във връзка с фамилиите двигатели, вмешателството, мониторинга на показателите във връзка с емисиите при експлоатация, техническите процедури на изпитване и измерване, съответствието на производството, отделното доставяне на системите за последваща обработка на отработилите газове на двигателите, двигателите за полево изпитване, двигателите за употреба в опасни атмосфери, равностойността на одобряванията на типа на двигателите, информацията на ПОО и крайните ползватели, провеждането на собствени изпитвания, стандартите и оценката на техническите служби, двигателите, работещи частично или изцяло с газообразно гориво, измерването на броя на праховите частици и циклите на изпитване. От особена важност е по време на подготвителната си работа Комисията да провежда подходящи консултации, включително на експертно равнище. По време на разработването и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Европейския парламент и Съвета. (28) Държавите членки следва да установят система от санкции, приложими за нарушения на настоящия регламент, и да гарантират прилагането им. Тези санкции следва да бъдат ефективни, пропорционални и възпиращи. (29) За да се отчитат актуалният технически прогрес и последните постижения в областта на научните изследвания и иновациите, е целесъобразно да се установи потенциалът за още по-голяма намаляване на емисиите от двигателите, монтирани в извънпътната техника. Акцентът при тези оценки следва да са тези категории двигатели, които са включени за първи път в обхвата на настоящия регламент, и тези, чиито пределни стойности на емисиите остават непроменени съгласно този регламент. (30) В интерес на яснотата, предвидимостта, рационалността и опростяването, както и с цел намаляване на тежестта за производителите на двигатели и извънпътна техника, настоящият регламент следва да съдържа само ограничен брой етапи на изпълнение за въвеждането на нови нива на емисиите и процедури за одобряване на типа. Своевременното определяне на изискванията е от съществено значение, за да се гарантира, че производителите ще имат достатъчно време, за да разработят, изпитат и внедрят технически решения в серийното производство на двигатели, както и че производителите и органите по одобряването в държавите членки ще разполагат с достатъчно време, за да въведат необходимите административни системи. (31) В Директива 97/68/EO бяха внасяни неколкократно съществени изменения. В интерес на яснотата, предвидимостта, рационалността и опростяването Директива 97/68/ЕО следва да се замени с един регламент и малък брой делегирани актове и актове за изпълнение. Използването на регламент следва да гарантира, че съответните разпоредби се прилагат пряко към производителите, органите по одобряването и техническите служби и че те могат да се адаптират много по-бързо и по-ефективно с оглед на техническия прогрес. (32) Като следствие от прилагането на новата регулаторна система, въведена с настоящия регламент, Директива 97/68/ЕО следва да се отмени считано от 1 януари 2017 г. Тази дата следва да осигури на промишлеността достатъчно време, за да се адаптира към новите разпоредби, установени в настоящия регламент, и към техническите спецификации и административните разпоредби, установени в делегираните актове и актовете за изпълнение, приети съгласно настоящия регламент. (33) Доколкото целите на настоящия регламент, а именно определянето на хармонизирани правила за административните и техническите изисквания към пределните стойности на емисиите и към процедурите за ЕС одобряване на типа на двигателите, които се монтират в извънпътната техника, не могат да бъдат постигнати в достатъчна степен от държавите членки и следователно поради своя мащаб и последици могат да бъдат постигнати по-добре на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигане на тези цели, ПРИЕХА НАСТОЯЩИЯ РЕГЛАМЕНТ: ГЛАВА I ПРЕДМЕТ, ОБХВАТ И ОПРЕДЕЛЕНИЯ Член 1 Предмет С настоящия регламент се определят пределните стойности на емисиите на газообразните замърсители и праховите частици и административните и техническите изисквания във връзка с ЕС одобряването на типа за всички типове двигатели и фамилии двигатели по член 2, параграф 1. С настоящия регламент са установени също така изискванията за надзора на пазара на двигателите, които ще бъдат монтирани или са предназначени за монтиране в извънпътната техника и които подлежат на ЕС одобряване на типа. Член 2 Обхват 1. Настоящият регламент се прилага за всички двигатели по член 4, които са монтирани или са предназначени за монтиране в извънпътната техника, с изключение на двигателите за износ за трети държави. 2. Настоящият регламент не се прилага за двигателите за: а) задвижване на превозните средства, както са определени в член 3, точка 13 от Директива 2007/46/ЕО на Европейския парламент и на Съвета[17]; б) задвижване на земеделски и горски превозни средства, както са определени в член 3, точка 11 от Регламент (ЕС) № 167/2013 Европейския парламент и на Съвета[18]; в) стационарната техника; г) морските плавателни съдове, за които се изисква валидно свидетелство за морско корабоплаване или за безопасност; д) задвижване на плавателните съдове по вътрешни водни пътища с полезна (ефективна) мощност под 37 kW; е) плавателните съдове за отдих съгласно определението в Директива 2013/53/ЕС на Европейския парламент и на Съвета[19]; ж) въздухоплавателните средства; з) превозните средства за отдих с изключение на снегомобилите, превозните средства с повишена проходимост (АТV) и многофункционалните всъдеходи (SbS); и) превозните средства и техниката, предназначени изключително за използване на състезания; й) моделите или копията в умален мащаб на превозни средства или машини, когато тези модели или копия са с полезна (ефективна) мощност под 19 kW. Член 3 Определения За целите на настоящия регламент се прилагат следните определения: (1) „извънпътна техника“ е всяка подвижна машина, транспортируемо оборудване или превозно средство със или без каросерия или колела, които не са предназначени за превоз на пътници или товари по шосе; в извънпътната техника са включени машините, които са монтирани на шасито на превозните средства, предназначени за превоз на пътници или товари по шосе; (2) „ЕС одобряване на типа“ е процедурата, с която орган по одобряването удостоверява, че даден тип двигател или фамилия двигатели отговарят на съответните административни разпоредби и технически изисквания по настоящия регламент; (3) „газообразни замърсители“ са въглероден оксид (СО), всички въглеводороди (НС) и азотни оксиди (NOx), като последните са азотен оксид (NO) и азотен диоксид (NO2), изразени като еквивалент на азотен диоксид (NO2); (4) „прахови частици (РМ)“ са материалите, които се отделят върху специфицирана филтърна среда след разреждане на отработилите газове от двигател с филтриран чист въздух, така че температурата да не надвишава 325 K (52° С); (5) „брой на праховите частици (PN)“ е броят на твърдите частици с диаметър над 23 nm; (6) „двигател“ е преобразувател на енергия, различен от газова турбина, в който при изгарянето на горивото, извършващо се в затворено пространство, се отделят разширяващи се газове, използвани пряко за осигуряване на механична мощност, и за който може да се издаде ЕС одобряване на типа; включени са системата за контрол на емисиите и комуникационният интерфейс (хардуер и съобщения) между модула(ите) за електронно управление (ECU) на системата на двигателя и всяко друго силово предаване или модул за управление на превозното средство, необходим, за да се изпълнят разпоредбите на глави ІІ и ІІІ; (7) „тип двигател“ са двигатели, които не се различават по съществените си характеристики; (8) „фамилия двигатели“ е група от типове двигатели, установена от производителя, които на базата на конструкцията си имат подобни характеристики на емисиите на отработилите газове и съблюдават приложимите пределни стойности на емисиите; (9) „базов двигател“ е тип двигател, избран от една фамилия двигатели по такъв начин, че характеристиките на емисиите му да са представителни за тази фамилия двигатели; (10) „двигател със запалване чрез сгъстяване (CI)“ е двигател, който работи на принципа на запалването чрез сгъстяване; (11) „двигател с искрово запалване (SI)“ е двигател, който работи на принципа на искровото запалване; (12) „двигател, работещ с два вида гориво“ е двигател, който е проектиран да работи едновременно с течно гориво и газово гориво, като двете горива се дозират поотделно и консумираното количество от едното гориво по отношение на другото може да зависи от работата на двигателя; (13) „двигател, работещ с едно гориво“ е двигател, който е различен от двигателя, работещ с два вида гориво, съгласно определението в точка 12; (14) „течно гориво“ е гориво, което съществува в течно състояние при стандартни атмосферни условия[20]; (15) „газово гориво“ е всяко гориво, което е изцяло газово при стандартни атмосферни условия20; (16) „енергиен дял на газа (ЕДГ)“ е енергийното съдържание на газовото гориво, отнесено към енергийното съдържание на двете горива, в случай на двигател, работещ с два вида гориво; при двигатели, работещи с едно гориво, ЕДГ се определя като 1 или 0 в зависимост от типа гориво; (17) „двигател с променлива честота на въртене“ е двигател, който е различен от двигателя с постоянна честота на въртене съгласно определението в точка 18; (18) „двигател с постоянна честота на въртене“ е двигател, чието одобряване на типа е ограничено до работата при постоянната честота на въртене, с изключение на двигателите, чийто регулатор за постоянната честота на въртене е отстранен или дезактивиран; двигателят с постоянна честота на въртене може да има честота на въртене на празен ход, която да се използва при пускане или спиране; той може да е оборудван с регулатор, който може да се настройва на алтернативни честоти на въртене, когато е изключен двигателят; (19) „работа при постоянна честота на въртене“ е работата на двигателя с регулатор, който автоматично отчита заданието на оператора за поддържане на честотата на въртене на двигателя дори когато натоварването се мени; (20) „преносим двигател с искрово запалване“ е двигател с искрово запалване, който отговаря най-малко на едно от следните изисквания: а) двигателят се използва в устройство, което се носи от оператор по време на изпълнение на функциите, за които е създадено, б) двигателят се използва в устройство, което може да работи в различни положения, например в обърнато или странично положение, за да изпълнява функциите, за които е създадено, в) двигателят трябва да се използва в устройство, чиято обща маса (устройството и двигателя) без работните течности не надвишава 20 kg и което притежава най-малко една от следните характеристики: i) операторът държи или носи устройството при изпълнение на функциите, за които е създадено, ii) операторът държи или управлява устройството при изпълнение на функциите, за които е създадено, iii) двигателят се използва в генератор или помпа; (21) „двигател за задвижване“ е двигател, предназначен да осигурява пряко или непряко задвижване на тип извънпътна техника съгласно определението в точка 1; (22) „допълнителен двигател“ е двигател, който е монтиран или е предназначен за монтиране във или на извънпътна техника и който не е двигател за задвижване; (23) „полезна (ефективна) мощност“ е мощността, установена посредством изпитвателен стенд, свързан с коляновия вал или еквивалента му, и измерена съгласно метода за измерване на мощността на двигатели с вътрешно горене съгласно Правило № 120 на ИКЕ на ООН, като се използва еталонно гориво по член 24, параграф 2; (24) „еталонна мощност“ е полезната (ефективната) мощност, която се използва за определяне на приложимите пределни стойности на емисиите за двигателя; (25) „номинална полезна (ефективна) мощност“ е полезната (ефективната) мощност, обявена от производителя на двигателя при номинална честота на въртене; (26) „максимална полезна (ефективна) мощност“ е най-високата стойност на полезната (ефективната) мощност върху кривата за номиналната мощност при пълно натоварване за типа двигател; (27) „номинална честота на въртене“ е честотата на въртене на двигателя, при която се подава номиналната мощност съгласно заявеното от производителя; (28) „дата на производство на двигателя“ е датата (месец и година), на която е извършен крайният контрол на двигател след излизането му от производствената линия, и на този етап той е годен за доставяне или складиране; (29) „преходен период“ са първите осемнадесет месеца след датата на задължителното прилагане на етап V по член 17, параграф 2; (30) „преходен двигател“ е двигател, чиято дата на производство е по-ранна от датите за пускане на пазара на двигателите по член 17, параграф 2 и който отговаря на следните изисквания: а) е в съответствие с последните приложими пределни стойности на емисиите по съответното законодателство, приложимо към датата на влизане в сила на настоящия регламент, или б) не е регламентиран на нивото на Съюза към датата на влизане в сила на настоящия регламент; (31) „дата на производство на машината“ е годината, посочена на задължителната маркировка на машината, или в случай на отсъствие на задължителна маркировка — годината, в която машината е подлежала на крайния контрол, след като е излязла от производствената линия; (32) „плавателен съд по вътрешни водни пътища“ е плавателен съд в обхвата на Директива 2006/87/ЕО; (33) „генераторен агрегат“ е отделна извънпътна техника, която не е част от силово предаване, предназначена основно за осигуряване на електрозахранване; (34) „стационарна техника“ е оборудването, предназначено да бъде постоянно монтирано на едно място при първата му употреба и да не се мести (по път или другаде) освен при превоз от мястото на производство до мястото на първия монтаж; (35) „постоянно монтирано“ е оборудването, което е закрепено с болтове или по друг начин, така че да не може да се отстрани, ако не се използват инструменти или техника, към опора или друга ограничаваща конструкция, за да може двигателят да функционира на едно място в сграда, съоръжение, обект или инсталация; (36) „модел или копие в умален мащаб“ е модел или копие на машина или превозно средство, произведени в мащаб, по-малък от оригиналния, за развлекателни цели; (37) „снегомобил“ е самоходна машина, предназначена за движение извън пътища, основно върху сняг, която се движи върху гъсенични вериги върху снега и се направлява чрез ска или ски в контакт със снега, с максимална маса без товар в готовност за движение 454 kg (включително стандартното оборудване, охлаждащата течност, смазочните масла, горивото, инструментите и водач с маса от 75 kg, но без допълнителните принадлежности); (38) „превозно средство с повишена проходимост (АТV)“ е превозно средство, задвижвано от двигател, предназначено основно за движение по пътища без настилка на четири или повече колела с гуми с ниско налягане, със седалка от мотоциклетен тип само за водача или за водача и не повече от още едно лице и с кормило от мотоциклетен тип за управление; (39) „многофункционален всъдеход (SbS)“ е самоходно несъчленено превозно средство, управлявано от водач, което е предназначено главно за движение по пътища без настилка на четири или повече колела, с минимална маса без товар в готовност за движение 300 kg (включително стандартното оборудване, охлаждащата течност, смазочните масла, горивото, инструментите и водач с маса от 75 kg, но без допълнителните принадлежности) и максимална конструктивна скорост от 25 km/h или повече; освен това то е предназначено за превоз на пътници и/или товари и за теглене и бутане на оборудване, не се управлява с кормило от мотоциклетен тип, предназначено е за развлекателни цели или е многофункционално, и превозва не повече от 6 лица, включително водача, седящи на една или повече седалки, разположени в редица и различни от седалките от мотоциклетен тип; (40) „мотриса (моторен вагон)“ е железопътно возило, което е предназначено да осигурява пряко чрез колелата си или непряко чрез колелата на други железопътни возила двигателната сила за собственото си движение и което е специално предназначено за превоз на товари и/или пътници и което не е локомотив; (41) „локомотив“ е железопътно возило, което е предназначено да осигурява пряко чрез колелата си или непряко чрез колелата на други железопътни возила двигателната сила за собственото си движение и за движението на други железопътни возила, предназначени за превоз на товари, пътници и оборудване, като самият локомотив не е проектиран, нито предназначен за превоз на товари или пътници (освен машинистите); (42) „спомагателно железопътно возило“ е железопътно возило, което не е мотриса по смисъла на точка 40 или локомотив съгласно определението в точка 41, включително, но не само железопътно возило, специално предназначено за поддръжка или строителни или подемни дейности във връзка с релсовия път или друга железопътна инфраструктура; (43) „железопътно возило“ е извънпътна машина, която работи изключително върху железопътни коловози; (44) „предоставяне на пазара“ е всяка доставка на двигател по смисъла на точка 6 за дистрибуция или използване на пазара на Съюза в процеса на търговска дейност срещу заплащане или безплатно; (45) „пускане на пазара“ е предоставянето на двигател по смисъла на точка 6 на пазара на Съюза за първи път; (46) „производител“ е всяко физическо или юридическо лице, което отговаря пред органа по одобряването за всички аспекти на ЕС одобряването на типа на двигател или процеса по разрешаването за осигуряване на съответствие на производството на двигателя и което отговаря за аспектите на надзора на пазара по отношение на произведените двигатели, независимо дали пряко или непряко участва във всички етапи на проектирането и изработването на одобрявания двигател; (47) „представител на производителя“ е всяко физическо или юридическо лице, установено в Съюза, което е надлежно посочено от производителя да го представлява по въпроси във връзка с органа по одобряването или органа за надзор на пазара и да действа от негово име по въпроси в обхвата на настоящия регламент; (48) „вносител“ е всяко физическо или юридическо лице, установено в Съюза, което пуска на пазара двигател по смисъла на точка 6 от трета държава, независимо дали е вече монтиран в техника; (49) „дистрибутор“ е всяко физическо или юридическо лице във веригата на доставка, различно от производителя или вносителя, което предоставя на пазара двигател по смисъла на точка 6; (50) „икономически оператор“ е производителят, определен в точка 46, представителят на производителя по смисъла на точка 47, вносителят съгласно определението в точка 48 или дистрибуторът по точка 49; (51) „производител на оригиналното оборудване (ПОО)“ е производител на дадена извънпътна техника; (52) „орган по одобряването“ е органът на държава членка, който е създаден или определен от тази държава членка и е нотифициран от нея пред Комисията, и който притежава компетенции за всички аспекти на одобряването на тип двигател или фамилия двигатели, за процеса на разрешаване, издаване и при необходимост — отнемане или отказ на сертификати за одобряване, за контактно звено с органите по одобряването на другите държави членки, за определяне на техническите служби и за гарантиране на изпълнението от страна на производителя на задълженията му относно съответствието на производството; (53) „техническа служба“ е организация или орган, определени от органа по одобряването на държавата членка като лаборатория за изпитване, за да извършва изпитвания, или като орган за оценяване на съответствието, за да извършва първоначална оценка и други изпитвания или проверки от името на органа по одобряването, като е възможно самият орган по одобряването да изпълнява тези функции; (54) „надзор на пазара“ са извършените дейности и предприетите мерки от националните органи с цел да се гарантира, че предоставените на пазара двигатели отговарят на изискванията, определени от съответното законодателство на Съюза за хармонизация, и че не представляват опасност за здравето или околната среда, нито застрашават който и да е аспект от защитата на обществения интерес; (55) „орган за надзор на пазара“ е орган на държавата членка, отговорен за извършването на надзора на пазара на нейна територия; (56) „национален орган“ е орган по одобряването или всеки друг орган, който участва в надзора на пазара и е отговорен за дейностите по надзора на пазара, граничния контрол или пускането на пазара в държава членка по отношение на двигателите, предназначени за монтиране в извънпътната техника; (57) „краен ползвател“ е всяко физическо или юридическо лице, различно от производителя, ПОО, вносителя или дистрибутора, което отговаря за експлоатацията на двигателя, когато е монтиран на тип извънпътна техника; (58) „списък с данни“ е документът, съдържащ информацията, която трябва да бъде предоставена от заявителя; (59) „техническа документация“ е цялата документация или досието с данни, чертежи, снимки и др., предоставени от заявителя на техническата служба или на органа по одобряването; (60) „техническо досие“ е техническата документация заедно с протоколи от изпитвания или други документи, които техническата служба или органът по одобряването са приложили към техническата документация при изпълнение на задълженията си; (61) „индекс на техническо досие“ е документът, в който се описва съдържанието на техническото досие, подходящо номерирано или означено по друг начин, за да се обозначат ясно всички страници; (62) „нерационална стратегия“ е всяка стратегия за контрол на емисиите, която при условията на заобикалящата среда или на работа на двигателя намалява ефективността на системата за контрол на емисиите до ниво, по-ниско от това, което се наблюдава при нормалното функциониране на машината, или от това, което е предвидено за процедурите за изпитване при ЕС одобряване на типа; (63) „система за контрол на емисиите“ е всяко устройство, система или конструктивен елемент, които контролират или намаляват емисиите; (64) „горивна уредба“ са всички компоненти, които са от значение при дозирането и смесването на горивото; (65) „модул за електронно управление“ е електронно устройство на двигателя, което е част от системата за контрол на емисиите и което използва данни от датчиците на двигателя, за да управлява параметрите на двигателя; (66) „система за последваща обработка на отработилите газове“ е катализатор, филтър за прахови частици, система за премахване на NOx, комбиниран филтър за NOx и прахови частици или всякакво друго устройство за намаляване на емисиите, което е част от системата за контрол на емисиите, но е монтирано след изпускателните клапани на двигателя, с изключение на рециркулацията на отработилите газове (EGR) и турбокомпресорите; (67) „рециркулация на отработилите газове (EGR)“ е технология, която е част от системата за контрол на емисиите и намалява емисиите чрез насочване на отработилите газове, изхвърляни от горивната камера(и), обратно към двигателя, така че да се смесят с всмуквания въздух преди или по време на изгарянето, като се изключва използването на газоразпределението, за да се увеличи количеството на оставащите отработили газове в горивната камера(и), които да се смесят с всмуквания въздух преди или по време на изгарянето; (68) „вмешателство“ е дезактивиране, регулиране или промяна на системата за контрол на емисиите, включително софтуера или други елементи за логическо управление на тези системи, което има за последица, преднамерено или не, влошаване на показателите на двигателя по отношение на емисиите; (69) „цикъл на изпитване“ е поредица от точки на изпитване, всяка от които се характеризира с определена честота на въртене и въртящ момент, които двигателят трябва да спазва при стабилни или преходни условия на работа; (70) „цикъл на изпитване при стабилни състояния“ е цикълът на изпитване, при който честотата на въртене и въртящият момент се поддържат в рамките на ограничен диапазон от номинално постоянни стойности. Изпитванията при стабилни състояния са изпитвания в дискретни точки или изпитвания със стабилни състояния и линейни преходи между тях; (71) „цикъл на изпитване с преходни режими“ е цикъл на изпитване с поредица стандартизирани стойности на честотата на въртене и въртящия момент, които се променят всяка секунда; (72) „провеждане на собствени изпитвания“ е извършването на изпитвания в обекти на производителя, регистрирането на резултатите от изпитванията и представянето на протокол, включително заключенията, пред органа по одобряването от страна на производител, който е определен да има правомощия като техническа служба с цел оценяване на съответствието с определени изисквания; (73) „картер на двигателя“ са вътрешните или външните пространства на двигателя, които са свързани с маслената вана посредством вътрешни или външни тръбопроводи, през които могат да излизат газовете и парите; (74) „регенериране“ са промяната на нивата на емисиите и възстановяването на проектните характеристики на системата за последваща обработка, като самото регенериране може да е непрекъснато или нечесто (периодично) регенериране; (75) „период на устойчивост на характеристиките на емисиите“ е броят часове, използван за определяне на коефициентите на влошаване; (76) „коефициенти на влошаване“ е набор от коефициенти, указващи връзката между емисиите в началото и края на периода на устойчивост на характеристиките на емисиите; (77) „виртуално изпитване“ са компютърни симулации, включително изчисления, които се извършват, за да се докажат експлоатационните характеристики на двигател с оглед на вземането на решение, без да е необходимо използването на физически двигател; (78) „приложение с междинна честота на въртене“ е приложение на двигатели с искрово запалване, различни от преносимите двигатели с искрово запалване, при което монтираният двигател е предназначен да работи при честота на въртене, която е значително под 3600 об./мин.; (79) „приложение с номинална честота на въртене“ е приложение на двигатели с искрово запалване, различни от преносимите двигатели с искрово запалване, при което монтираният двигател е предназначен да работи при номинална честота на въртене, която е по-голяма или равна на 3600 об./мин. Комисията е оправомощена да приема делегирани актове в съответствие с член 55 за установяване на подробните технически спецификации във връзка с определенията в точки 7, 8, 19, 27, 74 и 76. Тези делегирани актове се приемат преди [31 декември 2016 г.]. Член 4 Категории двигатели За целите на настоящия регламент се прилагат следните категории двигатели, подразделени на подкатегориите по приложение І: (1) „категория NRE“, която включва: а) двигателите за извънпътната техника, предназначена и годна да се движи или в състояние да бъде придвижвана по път или другаде, които не са изключени по член 2, параграф 2 и не са включени в никоя друга категория по точки 2 — 10, б) двигателите с еталонна мощност под 560 kW, използвани вместо двигателите от категория IWP, RLL или RLR; (2) „категория NRG“, която включва двигателите с еталонна мощност над 560 kW, предназначени изключително за употреба в генераторни агрегати. Двигателите за генераторни агрегати, различни от тези с характеристиките по първа алинея, се включват в категория NRE или NRS в зависимост от характеристиките си; (3) „категория NRSh“, която включва преносимите двигатели с искрово запалване с еталонна мощност под 19 kW, предназначени изключително за употреба в преносима техника; (4) „категория NRS“, включваща двигателите с искрово запалване с еталонна мощност под 56 kW, които не са включени в категория NRSh; (5) „категория IWP“, която включва: а) двигателите, които са изключително за употреба в плавателните съдове по вътрешни водни пътища, за задвижването им или предназначени за задвижването им, с еталонна мощност, по-голяма или равна на 37 kW, б) двигателите с еталонна мощност над 560 kW, използвани вместо двигателите от категория IWA, при условие че отговарят на изискванията по член 23, параграф 8; (6) „категория IWA“, която включва двигателите, които са изключително за употреба в плавателните съдове по вътрешни водни пътища, за спомагателни цели или предназначени за спомагателни цели, с полезна (ефективна) мощност над 560 kW. Допълнителните двигатели за плавателните съдове по вътрешни водни пътища, различни от тези с характеристиките по първа алинея, се включват в категория NRE или NRS в зависимост от характеристиките си; (7) „категория RLL“, включваща двигателите, които са изключително за употреба в локомотиви, за задвижването им или предназначени за задвижването им; (8) „категория RLR“, включваща двигателите, които са изключително за употреба в мотриси, за задвижването им или предназначени за задвижването им; (9) „категория SMB“, която включва двигателите с искрово запалване, предназначени изключително за употреба в снегомобили. Двигателите за снегомобили, различни от тези с характеристиките по първа алинея, се включват в категория NRE; (10) „категория ATS“, която включва двигателите с искрово запалване за превозни средства с повишена проходимост и за многофункционални всъдеходи (ATVs и SbS). Двигателите за ATVs и SbS, различни от тези с характеристиките по първа алинея, се включват в категория NRE. Двигател от конкретна категория, предназначен за употреба в приложение при променлива честота на въртене, може да се използва и вместо двигател от същата категория, предназначен за употреба в приложение при постоянна честота на въртене. Двигателите с променлива честота на въртене от категория IWP, използвани в приложения при постоянна честота на въртене, отговарят и на изискванията по член 23, параграф 7 или член 23, параграф 8 в зависимост от това, което е приложимо. Двигателите за спомагателните железопътни возила и допълнителните двигатели за мотриси се включват в категория NRE или NRS в зависимост от характеристиките си. ГЛАВА II ОБЩИ ЗАДЪЛЖЕНИЯ Член 5 Задължения на държавите членки 1. В съответствие с настоящия регламент държавите членки създават или определят органите по одобряването, компетентни по въпросите на одобряването, и органите за надзор на пазара с компетенции по аспектите, свързани с надзора на пазара. Държавите членки нотифицират Комисията за създаването и определянето на тези органи. 2. Нотификацията на органите по одобряването и органите за надзор на пазара включва наименованието им, пощенския и електронния им адрес и сферата на отговорността им. Комисията публикува на своя уебсайт списък и данни за органите по одобряването. 3. Държавите членки разрешават пускането на пазара само на двигатели, независимо дали вече са монтирани в техника, за които има валидно ЕС одобряване на типа, издадено съгласно настоящия регламент. Държавите членки разрешават пускането на пазара само на техника, в която са монтирани двигатели, за които има валидно ЕС одобряване на типа, издадено съгласно настоящия регламент. 4. Държавите членки не забраняват, ограничават или възпрепятстват пускането на пазара на двигатели поради съображения във връзка с аспекти от конструктивен и функционален характер в обхвата на настоящия регламент, ако те отговарят на изискванията по него. 5. Държавите членки организират и извършват надзора на пазара и контрола на двигателите, въвеждани на пазара, съгласно глава ІІІ от Регламент (ЕО) № 765/2008 на Европейския парламент и на Съвета[21]. Член 6 Задължения на органите по одобряването 1. Органите по одобряването гарантират, че производителите, подаващи заявление за ЕС одобряване на типа, изпълняват задълженията си по настоящия регламент. 2. Органите по одобряването издават ЕС одобряване на типа само за типове или фамилии двигатели, които отговарят на изискванията по настоящия регламент. 3. Чрез централната административна платформа на Съюза по член 41 органите по одобряването правят обществено достояние регистър на всички типове и фамилии двигатели, за които са издали ЕС одобрявания на типа, като в него се съдържа най-малко следната информация: търговската марка, наименованието на производителя, категорията на двигателя, нòмера и датата на одобряването на типа. Член 7 Мерки за надзор на пазара За двигателите с ЕС одобряване на типа органите за надзор на пазара извършват в необходимия мащаб и въз основа на съответните образци документални проверки и при необходимост — физически и лабораторни проверки на двигателите. При тази своя дейност те вземат предвид установените принципи за оценка на риска, жалбите и другата съответна информация. Органите за надзор на пазара могат да изискват от икономическите оператори да предоставят на тяхно разположение такава документи и информация, каквито счетат за необходимо с оглед изпълнението на дейността си. Когато икономическите оператори представят протоколи от изпитвания или сертификати за съответствие, органите за надзор на пазара ги вземат предвид. Член 8 Задължения на производителите 1. Когато пускат на пазара двигателите си, производителите гарантират, че те са произведени и одобрени съгласно изискванията по глави ІІ и ІІІ от настоящия регламент. 2. За одобряването на двигателите производителите, установени извън Съюза, определят един представител, установен в Съюза, който да ги представлява пред органа по одобряването. 3. Производителите, установени извън Съюза, определят един представител, установен в Съюза, за целите на надзора на пазара, който може да бъде представителят по параграф 2 или друг представител. 4. Производителите отговарят пред органа по одобряването за всички аспекти във връзка с процеса по одобряването и за осигуряване на съответствието на производството, независимо дали те участват пряко във всички етапи на изработването на даден двигател. 5. В съответствие с настоящия регламент производителите гарантират, че съществуват процедури, чрез които серийното производство да остане в съответствие с одобрения тип. Промените в проекта на двигателя или характеристиките му и промените в изискванията, на които отговаря даден двигател според заявеното от производителя, се вземат предвид съгласно глава VІ. 6. Освен маркировката, нанесена на двигателите им в съответствие с член 31, производителите посочват своето име, регистрирано търговско наименование или регистрирана търговска марка и адреса в Съюза, на който може да се осъществи връзка с тях, върху предоставените на пазара двигатели или, когато това не е възможно, върху тяхната опаковка или в документ, който придружава двигателя. 7. Производителите гарантират, че докато те носят отговорността за даден двигател, условията на съхраняване или превоз не застрашават неговото съответствие с изискванията по глави ІІ и ІІІ. Член 9 Задължения на производителите по отношение на продуктите им, които не са в съответствие 1. Производителите, които считат или имат основание да считат, че даден двигател, който са пуснали на пазара, не съответства на настоящия регламент, незабавно предприемат разследване за естеството на несъответствието и вероятността от повторението му. Те предприемат коригиращи действия въз основа на резултатите от разследването, за да гарантират, че произвежданите двигатели се привеждат своевременно в съответствие с одобрения тип или фамилия. Ако са пропорционални на естеството на несъответствието и на вероятността от повторението му, се прилагат разпоредбите на член 38. Независимо от изискванията по първа алинея от производителя не се изисква да предприеме коригиращи мерки във връзка с двигатели, които не са в съответствие с настоящия регламент вследствие на изменения, извършени след пускането на двигателя на пазара и които не са били разрешени от производителя. 2. Производителят незабавно уведомява органа по одобряването, който е издал одобряването, като предоставя подробни данни, по-специално за несъответствието, както и за всички предприети коригиращи мерки. 3. Производителите съхраняват техническото досие по член 21, параграф 9 и копие от сертификатите за съответствие, посочени в член 30, на разположение на органите по одобряването в продължение на период от 10 години след пускането на пазара на двигателя. 4. При обосновано искане от национален орган производителите му представят чрез органа по одобряването копие от сертификата за ЕС одобряване на типа за двигателя на език, който е лесно разбираем за отправилия искането орган. Член 10 Задължения на представителите на производителя във връзка с надзора на пазара Представителят на производителя във връзка с надзора на пазара изпълнява задачите, определени в пълномощното от страна на производителя. Пълномощното позволява на представителя най-малко следното: (1) да има достъп до техническата документация по член 20 и сертификатите за съответствие, посочени в член 30, така, че да могат да се представят на органите по одобряването в продължение на период от 10 години след пускането на пазара на двигателя; (2) при обосновано искане от страна на орган по одобряването да му представи цялата информация и документация, необходими за доказване на съответствието на производството на двигател; (3) по искане на органите по одобряването или органите за надзор на пазара да им сътрудничи при всяко действие, предприето за отстраняване на всеки един сериозен риск, свързан с двигателите, които са в обхвата на неговото пълномощно. Член 11 Задължения на вносителите 1. Вносителите пускат на пазара само съответстващи двигатели, които са получили ЕС одобряване на типа. 2. Преди да пуснат на пазара двигател с ЕС одобряване на типа, вносителите гарантират, че е на разположение техническо досие, отговарящо на член 21, параграф 9, и че на двигателя е нанесена изискваната маркировка и че той изпълнява изискванията по член 8, параграф 6. 3. В продължение на 10 години след пускането на пазара на двигателя вносителите съхраняват копие от сертификата за съответствие на разположение на органите по одобряването и органите за надзор на пазара и гарантират, че при поискване техническото досие по член 21, параграф 9 може да бъде предоставено на тези органи. 4. Вносителите посочват своето име, регистрирано търговско наименование или регистрирана търговска марка и адреса, на който може да се осъществи връзка с тях, върху двигателя или, когато това не е възможно, върху неговата опаковка или в документ, който придружава двигателя. 5. Вносителите осигуряват инструкции и информация, както се изисква съгласно член 41. 6. Вносителите гарантират, че докато те носят отговорността за даден двигател, условията на съхраняване или превоз не застрашават неговото съответствие с изискванията по глави ІІ и ІІІ. Член 12 Задължения на вносителите по отношение на продуктите им, които не са в съответствие 1. Вносителите, които считат или имат основание да считат, че даден двигател не отговаря на изискванията по настоящия регламент и по-конкретно че не съответства на одобряването му на типа, не разпространяват двигателя, докато не се приведе в съответствие. Освен това за тази цел те информират производителя, органите за надзор на пазара и органа по одобряването, издал одобряването. 2. Вносителите, които считат или имат основание да считат, че даден двигател, който са пуснали на пазара, не отговаря на настоящия регламент, незабавно предприемат разследване за естеството на несъответствието и вероятността от повторението му. Те предприемат коригиращи действия въз основа на резултатите от разследването, за да гарантират, че произвежданите двигатели се привеждат своевременно в съответствие с одобрения тип или фамилия. Ако са пропорционални на естеството на несъответствието и на вероятността от повторението му, могат да се прилагат разпоредбите на член 38. 3. При обосновано искане от национален орган вносителите му представят цялата информация и документация, необходими за доказване на съответствието на двигателя, на език, който е лесно разбираем за този орган. Член 13 Задължения на дистрибуторите 1. Когато предоставят двигател на пазара, дистрибуторите действат с дължимата грижа по отношение на изискванията по настоящия регламент. 2. Преди да предоставят даден двигател на пазара, дистрибуторите проверяват дали на него е нанесена изискваната задължителна маркировка или маркировката за ЕС одобряване на типа, дали са на разположение необходимите документи, инструкции и информация за безопасност на език, който е разбираем за ПОО, както и дали вносителят и производителят са спазили изискванията по член 11, параграфи 2 и 4 и член 31, параграф 1 и 2. 3. Дистрибуторите гарантират, че докато те носят отговорността за даден двигател, условията на съхраняване или превоз не застрашават неговото съответствие с изискванията по глави ІІ и ІІІ. Член 14 Задължения на дистрибуторите по отношение на продуктите им, които не са в съответствие 1. Когато дистрибуторите, считат или имат основание да считат, че даден двигател не отговаря на изискванията по настоящия регламент, те не разпространяват двигателя, докато не се приведе в съответствие. 2. Дистрибуторите, които считат или имат основание да считат, че даден разпространяван от тях двигател не отговаря на настоящия регламент, информират производителя или представителя му, за да гарантират, че коригиращите мерки, необходими, за да се приведат произвежданите двигатели в съответствие с одобрения тип или фамилия, са предприети съгласно член 9, параграф 1 или член 12, параграф 2. 3. При обосновано искане от национален орган дистрибуторите гарантират, че производителят предоставя на националния орган информацията, посочена в член 9, параграф 3, или че вносителят предоставя на националния орган информацията, посочена в член 11, параграф 3. Член 15 Случаи, при които задълженията на производителите се прилагат към вносителите и дистрибуторите Вносител или дистрибутор се счита за производител за целите на настоящия регламент и е носител на задълженията на производителя по членове 8, 9 и 10, когато вносителят или дистрибуторът предоставя двигател на пазара със своето име или търговска марка или променя двигателя по такъв начин, че съответствието с приложимите изисквания може да бъде засегнато. Член 16 Идентификация на икономическите оператори За период от пет години от датата на пускане на пазара и при поискване икономическите оператори посочват пред органите по одобряването и органите за надзор на пазара: а) всеки икономически оператор, който им е доставил даден двигател; б) всеки икономически оператор, на когото са доставили даден двигател. ГЛАВА III ОСНОВНИ ИЗИСКВАНИЯ Член 17 Изисквания към емисиите на отработилите газове за ЕС одобряването на типа 1. Производителите гарантират, че типовете и фамилиите двигатели са проектирани, конструирани и сглобени така, че да отговарят на изискванията по глави ІІ и ІІІ от настоящия регламент. 2. От датата за пускане на пазара на двигателите по приложение ІІІ типовете и фамилиите двигатели не трябва да надвишават пределните стойности за емисиите на отработилите газове, които са обозначени като „етап V“ и са определени в приложение ІІ. Когато съгласно параметрите, които определят фамилията двигатели и са установени в делегирания акт, една фамилия двигатели обхваща повече от един обхват от мощности, базовият двигател (за целите на одобряването на типа) и всички типове двигатели в рамките на една и съща фамилия (за целите на съответствието на производството) по отношение на приложимите обхвати от мощности: – съблюдават най-строгите пределни стойности на емисиите; – се изпитват по цикли на изпитване, съответстващи на най-строгите пределни стойности на емисиите; – подлежат на най-ранните приложими дати за одобряване на типа и пускане на пазара по приложение ІІІ. 3. Емисиите на отработилите газове на типовете и фамилиите двигатели се измерват въз основа на циклите на изпитване по член 23 и съгласно разпоредбите за извършване на изпитванията и измерванията по член 24. 4. Типовете и фамилиите двигатели се проектират така, че да са устойчиви на вмешателство и да не използват нерационални стратегии. 5. Комисията е оправомощена да приема делегирани актове съгласно член 55 за подробните технически спецификации за параметрите, използвани за определяне на фамилията двигатели, и подробните технически разпоредби за устойчивост на вмешателство по параграф 4. Тези делегирани актове се приемат преди [31 декември 2016 г.]. Член 18 Мониторинг на емисиите на двигателите при експлоатация 1. Извършва се мониторинг на емисиите на газообразни замърсители и прахови частици на типовете или фамилиите двигатели при експлоатация чрез изпитване на двигатели, монтирани в извънпътната техника и работещи при нормални експлоатационни условия. Това изпитване се извършва върху двигатели, които са били правилно поддържани, и отговаря на разпоредбите за избор на двигатели, процедури на изпитване и съобщаване на резултатите за различните категории двигатели. Комисията изпълнява пилотни програми за разработване на подходящите процедури на изпитване за категориите и подкатегориите двигатели, за които такива процедури не съществуват. 2. Комисията е оправомощена да приема делегирани актове в съответствие с член 55 за подробните условия за избора на двигатели, процедурите на изпитване и съобщаването на резултатите по параграф 1. Тези делегирани актове се приемат преди [31 декември 2016 г.]. ГЛАВА IV ПРОЦЕДУРИ ЗА ЕС ОДОБРЯВАНЕ НА ТИПА Член 19 Заявление за ЕС одобряване на типа 1. Производителите подават заявление за ЕС одобряване на типа на тип двигател или фамилия двигатели пред органа по одобряването на държава членка. Заявлението се придружава от техническата документация по член 20. 2. На техническата служба, отговаряща за извършване на изпитванията за одобряване, се представя двигател, съответстващ на типа двигател, или в случай на фамилия двигатели — на характеристиките на базовия двигател, описани в техническата документация. 3. В случай на заявление за ЕС одобряване на типа на фамилия двигатели, ако органът по одобряването счете, че по отношение на избрания базов двигател по параграф 2 представеното заявление не представя напълно фамилията двигатели, описана в техническата документация, се представя за одобряване друг или при необходимост допълнителен базов двигател, за който органът по одобряването смята, че представя фамилията двигатели. 4. Заявление за тип двигател или фамилия двигатели не може да се подава в повече от една държава членка. За всеки одобряван тип двигател или фамилия двигатели се подава отделно заявление. Член 20 Техническа документация 1. Заявителят представя техническа документация на органа по одобряването. 2. Съдържанието на техническата документация се определя с акт за изпълнение и включва следното: а) списък с данни; б) всички съответни данни, чертежи, снимки и друга информация във връзка с двигателя; в) всякаква допълнителна информация, изисквана от органа по одобряването при процедурата за подаване на заявление. 3. Техническата документация може да бъде представена на хартиен носител или в електронен формат, който е приет от техническата служба и органа по одобряването. 4. Комисията е оправомощена да определя образци за списъка с данни и техническата документация чрез актове за изпълнение. Тези актове за изпълнение се приемат в съответствие с процедурата по разглеждане, посочена в член 54, параграф 2, преди [31 декември 2016 г.]. ГЛАВА V ПРОВЕЖДАНЕ НА ПРОЦЕДУРИТЕ ЗА ЕС ОДОБРЯВАНЕ НА ТИПА Член 21 Общи разпоредби 1. Органът по одобряването, който приема заявлението, издава ЕС одобряване на типа на всички типове или фамилии двигатели, които са в съответствие с: а) данните в техническата документация и б) изискванията по настоящия регламент, и в) мерките за осигуряване на съответствие на производството по член 25. 2. Органите по одобряването не налагат други изисквания за одобряването на типа за емисиите на отработилите газове за извънпътната техника, в която е монтиран двигателят, ако той отговаря на изискванията по настоящия регламент. 3. Органите по одобряването не издават ЕС одобряване на типа за тип двигатели или фамилия двигатели, които не отговарят на изискванията по настоящия регламент, след датите за одобряване на типа на двигателите по приложение ІІІ за всяка подкатегория двигатели. 4. Сертификатите за ЕС одобряване на типа се номерират съгласно хармонизирана система, установена от Комисията чрез актове за изпълнение. 5. Органът по одобряването на всяка държава членка: а) изпраща всеки месец на органите по одобряването на другите държави членки списък на ЕС одобряванията на типа, които е издал, отказал да издаде или отнел през съответния месец, като съобщава основанията за решението си; б) незабавно информира органите по одобряването на другите държави членки за отказите или отнеманията на одобрявания на двигатели заедно с основанията за решението си; в) при получаване на искане от орган по одобряването на друга държава членка изпраща в срок до един месец: – копие от сертификата за ЕС одобряване на типа на двигател или фамилия двигатели, а ако има, и техническото досие за всеки тип двигател или фамилия двигатели, които е одобрил, отказал да одобри или за които е отнел одобряването, – списък на двигателите, произведени съгласно издадени ЕС одобрявания на типа, по член 35. 6. Веднъж в годината или в допълнение към полученото съответно заявление органът по одобряването на всяка държава членка изпраща на Комисията копие от техническата спецификация за типовете или фамилиите двигатели, одобрени след последната нотификация. 7. Също така, ако получи искане от Комисията, органът по одобряването изпраща посочената в параграф 5 информация на Комисията. 8. Изискванията по параграфи 5, 6 и 7 се считат за изпълнени, ако се качи съответната информация или данни в централната административна платформа на Съюза по член 42. Копието може да се изпрати и под формата на защитен електронен файл. 9. Органът по одобряването съставя техническо досие, което се състои от техническата документация, придружена от протоколите от изпитванията и всички други документи, които техническата служба или органът по одобряването са добавили към техническата документация при изпълнение на задълженията си. Техническото досие съдържа индекс, в който е представено съдържанието на досието, подходящо номерирано или означено по друг начин, така че всички страници да са ясно обозначени и всеки документ да отразява последователните етапи в ЕС одобряването на типа, по-специално датите на ревизиите и актуализацията. Органът по одобряването държи на разположение информацията, съдържаща се в техническото досие, за период от 10 години след края на валидността на съответното ЕС одобряване на типа. 10. Комисията е оправомощена да приема чрез актове за изпълнение: а) метода за създаване на хармонизираната система за номериране по параграф 4; б) единния формат за техническата спецификация, която се изготвя за всеки тип двигател или фамилия двигатели, които са получили ЕС одобряване на типа от органа по одобряването на всяка държава членка по параграф 5, буква а); в) образеца за списъка на двигателите, произведени в съответствие с издадени ЕС одобрявания на типа, който трябва да се попълва от органа по одобряването на всяка държава членка, съгласно параграф 5, буква в); г) единния формат за техническата спецификация, която се изготвя за свързани типове или фамилии двигатели, одобрени след последната нотификация, от страна на органа по одобряването на всяка държава членка по параграф 6. Тези актове за изпълнение се приемат в съответствие с процедурата по разглеждане, посочена в член 54, параграф 2, преди [31 декември 2016 г.]. Член 22 Специални разпоредби за сертификата за ЕС одобряване на типа 1. Към сертификата за ЕС одобряване на типа се добавят следните документи: а) техническото досие по член 21, параграф 9; б) резултатите от изпитванията; в) името(имената) и образеца(ците) от подписа(ите) на лицето(ата), упълномощено да подписва сертификатите за съответствие, и се посочва неговата длъжност в предприятието. 2. Комисията създава образец на сертификата за ЕС одобряване на типа. 3. По отношение на всеки тип двигател органът по одобряването: а) попълва всички съответни раздели на сертификата за ЕС одобряване на типа, включително приложения към него протокол за резултатите от изпитванията; б) съставя индекса на техническото досие; в) незабавно издава на заявителя попълнения сертификат заедно с приложенията към него. 4. В случай на наложени съгласно член 33 ограничения на ЕС одобряване на типа по отношение на валидността му или в случай на освобождаване от определени разпоредби по настоящия регламент, в сертификата на ЕС за одобряване на типа се посочват тези ограничения или освобождаване. 5. Комисията е оправомощена да приема чрез актове за изпълнение образеца на сертификата за ЕС одобряване на типа и за протокола за резултатите от изпитванията по параграф 3, буква а). Тези актове за изпълнение се приемат в съответствие с процедурата по разглеждане, посочена в член 54, параграф 2, преди [31 декември 2016 г.]. Член 23 Изпитвания за ЕС одобряване на типа 1. Съответствието с техническите изисквания, предвидени в настоящия регламент, се доказва посредством подходящи изпитвания, извършвани от определените технически служби. Техническите процедури на изпитване и измерване и специфичното оборудване и инструменти за извършване на тези изпитвания са тези, които са определени в член 24. 2. Производителят предоставя на органа по одобряването толкова двигатели, колкото се изискват съгласно съответните делегирани актове за извършване на необходимите изпитвания. 3. На необходимите изпитвания се подлагат двигатели, които са представителни за одобрявания тип. Независимо от изискванията по първа алинея производителят има право да избере – със съгласието на органа по одобряването — двигател, който, въпреки че не е представителен за одобрявания тип, съчетава някои от най-неблагоприятните характеристики, що се отнася до изискваните работни показатели. По време на подбора на двигателите могат да се използват методи на виртуално изпитване, за да се улесни процесът на вземането на решения. 4. За извършването на изпитванията за ЕС одобряване на типа се прилагат циклите по приложение ІV. Циклите на изпитване, приложими за всеки тип двигател, включен в ЕС одобряването на типа, се посочват в списъка с данни на ЕС одобряването на типа. 5. Базовият двигател се изпитва на динамометър, като се използва приложимия NRSC цикъл на изпитване, посочен в приложение ІV, таблици ІV-1 — ІV-10. По избор на производителя това изпитване може да се извърши, като се използва методът на изпитване в дискретни точки или този със стабилни състояния и линейни преходи между тях. Освен в случаите по параграфи 7 и 8 не се изисква двигател с променлива честота на въртене от конкретна категория, използван в приложение при постоянна честота на въртене от същата категория, да се изпитва, като се използва приложимият цикъл на изпитване при стабилни състояния при постоянна честота на въртене. 6. В случай на двигател с постоянна честота на въртене с регулатор, който може да се настрои към алтернативни честоти на въртене, изискванията по параграф 5 трябва да са изпълнени при всяка приложима постоянна честота на въртене и в списъка с данни на ЕС одобряването на типа се посочват честотите на въртене, които се прилагат за всеки тип двигател. 7. В случай на двигател от категория IWP, предназначен да се използва в приложения при променлива и постоянна честота на въртене, изискванията по параграф 5 трябва да са изпълнени поотделно за всеки приложим цикъл на изпитване при стабилни състояния и в списъка с данни на ЕС одобряването на типа се посочва всеки цикъл на изпитване при стабилни състояния, за който това изискване е било изпълнено. 8. В случай на двигател от категория IWP с еталонна мощност, по-голяма от 560 kW, който е предназначен за употреба вместо двигател от категория IWA съгласно член 4, втора алинея, изискванията по параграф 5 трябва да са изпълнени поотделно за всеки приложим цикъл на изпитване при стабилни състояния по таблици ІV-5 и ІV-6 от приложение ІV и в списъка с данни на одобряването на типа се посочва всеки цикъл на изпитване при стабилни състояния, за който това изискване е било изпълнено. 9. С изключение на двигателите, получили одобряване на типа съгласно член 32, параграф 4, освен че трябва да изпълняват изискванията по параграф 5, двигателите с променлива честота на въртене от категория NRE с полезна (ефективна) мощност, по-голяма или равна на 19 kW, но не по-голяма от 560 kW, се изпитват на динамометър, като се използва цикълът на изпитване с преходни режими по таблица IV-11 от приложение IV. 10. Освен че трябва да изпълняват изискванията по параграф 5, двигателите от подкатегории NRS-v-2b и NRS-v-3 с максимална честота на въртене, по-малка или равна на 3400 об./мин., се изпитват на динамометър, като се използва цикълът на изпитване с преходни режими по таблица IV-12 от приложение IV. 11. Комисията е оправомощена да приема делегирани актове в съответствие с член 55 за определяне на подробните технически спецификации и характеристиките на циклите на изпитване при стабилни състояния и циклите на изпитване с преходни режими по настоящия член. Тези делегирани актове се приемат преди [31 декември 2016 г.]. 12. Комисията е оправомощена да приема чрез актове за изпълнение уеднаквените условия за изпитванията за ЕС одобряване на типа. Тези актове за изпълнение се приемат в съответствие с процедурата по разглеждане, посочена в член 54, параграф 2, преди [31 декември 2016 г.]. Член 24 Извършване на измерванията и изпитванията за ЕС одобряването на типа 1. Резултатите от лабораторните изпитвания за емисиите на отработилите газове за всички двигатели, за които се прилага настоящият регламент, се коригират, за да се включат коефициентите на влошаване, които са подходящи за периодите на устойчивост на характеристиките на емисиите по приложение V. 2. Всеки тип двигател или фамилия двигатели трябва да отговарят на пределните стойности на емисиите по настоящия регламент при подходящите еталонни горива или комбинации от горива, които са включени в следващия списък: – дизелово гориво; – бензин; – смес бензин/масло — за двутактовите двигатели с искрово запалване; – природен газ/биометан; – втечнен нефтен газ (ВНГ); – етанол. 3. За извършване на измерванията и изпитвания трябва да се изпълнят техническите изисквания в следните аспекти: а) апаратурата и процедурите за извършване на изпитванията; б) апаратурата и процедурите за измерване на емисиите и вземането на пробите; в) методите за оценка на данните и изчисленията; г) методите за определяне на коефициентите на влошаване; д) за двигателите от категории NRE, NRG, IWP, IWA, RLR, NRS, NRSh, отговарящи на пределните стойности на емисиите от етап V по приложение ІІ: i. метода за отчитане на емисиите на картерните газове, ii. метода за отчитане за нечестото регенериране на системите за последваща обработка; е) за електронно управляваните двигатели от категориите NRE, NRG, IWP, IWA, RLL и RLR, които отговарят на определените в приложение ІІ пределни стойности на емисиите от етап V и които използват електронното управление за определяне на количеството и момента на впръскване на горивото или които използват електронното управление за активиране, дезактивиране или модулиране на системата за контрол на емисиите, използвана за намаляване на NOx: i. техническите изисквания за стратегиите за контрол на емисиите, включително документацията, изисквана за демонстриране на тези стратегии, ii. техническите изисквания за мерките за контрол на NOx, включително метода за доказване на тези технически изисквания, III техническите изисквания в областта, свързана със съответния цикъл NRSC, в чиито рамки има контрол върху разрешеното количество на емисиите, което може да надвишава пределните стойности в приложение II, iv. избора от страна на техническата служба на допълнителните точки за измерване в рамките на контролната област при изпитването върху стенд за емисиите. 4. Комисията е оправомощена да приема делегирани актове в съответствие с член 55 от настоящия регламент за определяне на: а) методиката за адаптиране на резултатите от лабораторните изпитвания за емисиите, за да се включат коефициентите на влошаване, както е посочено в параграф 1; б) техническите характеристики на еталонните горива, посочени в настоящия параграф за изпитванията за одобряване, и за да се проверява съответствието на производството, както е посочено в параграф 2; в) подробните технически изисквания и характеристиките за извършване на измерванията и изпитванията, както е посочено в параграф 3; г) метода за измерване на PN, като се вземат предвид спецификациите от серия 06 на Правило № 49 на ИКЕ на ООН; д) подробните технически изисквания за изпитването на двигатели, работещи частично или изцяло с газообразно гориво, посочени в приложение ІІ. Член 25 Мерки за осигуряване на съответствие на производството 1. Органът по одобряването, който издава ЕС одобряване на типа, взема необходимите мерки, за да проверява, ако е необходимо в сътрудничество с органите по одобряването на другите държави членки, дали са били предприети необходимите мерки, гарантиращи съответствието на произвежданите двигатели с одобрения тип, що се отнася до изискванията по настоящия регламент. 2. Органът по одобряването, който издава ЕС одобряване на типа на фамилия двигатели, взема необходимите мерки, за да проверява дали сертификатите за съответствие, издадени от производителя, отговарят на изискванията по член 30. За тази цел органът по одобряването проверява дали достатъчен брой екземпляри от сертификатите за съответствие отговарят на изискванията по член 30, както и дали производителят е предприел необходимите мерки, за да гарантира, че данните в сертификатите за съответствие са верни. 3. Органът по одобряването, който е издал ЕС одобряване на типа, взема необходимите мерки във връзка с това одобряване, за да проверява, ако е необходимо в сътрудничество с органите по одобряването на другите държави членки, дали посочените в параграфи 1 и 2 от настоящия член мерки продължават да са удачни, така че произвежданите двигатели да отговарят на одобрения тип и сертификатите за съответствие да изпълняват изискванията по член 30. 4. За да провери, че даден двигател съответства на одобрения тип, органът по одобряването, издал ЕС одобряването на типа, може да извършва всяка една от проверките или изпитванията, които се изискват за ЕС одобряването на типа, върху образци, взети в обектите на производителя, включително в производствените му обекти. 5. Когато орган по одобряването, който е издал ЕС одобряване на типа, констатира, че мерките по параграфи 1 и 2 от настоящия член не се прилагат, се отклоняват значително от договорените мерки и планове за контрол или са престанали да се прилагат, или смята, че вече не са подходящи, дори и производството да продължава, той взема необходимите мерки, за да осигури правилното прилагане на процедурата за съответствие на производството или отнема ЕС одобряването на типа. 6. Комисията е оправомощена да приема делегирани актове в съответствие с член 55 за определяне на подробните мерки, които трябва да се предприемат, и процедурите, които трябва да се следват от органите по одобряването, за да се гарантира, че произвежданите двигатели съответстват на одобрения тип. Тези делегирани актове се приемат преди [31 декември 2016 г.]. ГЛАВА VI ИЗМЕНЕНИЯ И ВАЛИДНОСТ НА ЕС ОДОБРЯВАНИЯТА НА ТИПА Член 26 Общи разпоредби 1. Производителят незабавно информира органа по одобряването, издал ЕС одобряването на типа, за всяка промяна в данните, отбелязани в техническото досие. Органът по одобряването решава коя от установените в член 27 процедури трябва да се следва. Ако е необходимо, след консултации с производителя органът по одобряването може да реши, че трябва да се издаде ново ЕС одобряване на типа. 2. Заявление за изменение на ЕС одобряване на типа се подава само до органа по одобряването, издал първоначалното ЕС одобряване на типа. 3. Ако органът по одобряването стигне до заключението, че за изменението трябва да бъдат извършени отново проверки или изпитвания, той съответно информира производителя за това. Процедурите по член 27 се прилагат само ако въз основа на тези проверки или изпитвания органът по одобряването достигне до заключението, че изискванията към ЕС одобряването на типа продължават да се спазват. Член 27 Ревизии и разширения на ЕС одобряванията на типа 1. Ако данните, отбелязани в техническото досие, са променени, без да се изисква да се повторят проверките или изпитванията, изменението се отбелязва като „ревизия“. В такива случаи органът по одобряването издава ревизираните страници от техническото досие, като отбелязва ясно всяка ревизирана страница, за да се покаже същността на промяната и датата на преиздаване. Счита се, че един консолидиран актуализиран вариант на техническото досие, придружено от детайлно описание на промените, отговаря на това изискване. 2. Изменението се обозначава като „разширение“, когато записаните в техническото досие данни са променени и е налице едно от следните обстоятелства: а) необходими са допълнителни проверки или изпитвания; б) има промяна в информацията относно сертификата за ЕС одобряване на типа с изключение на неговите приложения; в) станали са приложими нови изисквания по делегирани актове съгласно настоящия регламент, които се прилагат към одобрения тип двигател или фамилия двигатели. В случай на разширение органът по одобряването издава актуализиран сертификат за ЕС одобряване на типа, обозначен с номер на разширението, нарастващ в съответствие с номера на поредното вече издадено разширение. В този сертификат за одобряване ясно се посочва причината за разширението и датата на преиздаването. 3. Когато се издават изменени страници или консолидирана актуализирана версия, индексът на техническото досие, приложено към сертификата за одобряване, се променя съответно така, че да показва датата на най-новото разширение или ревизия или датата на най-новото консолидиране на актуализираната версия. 4. Не се изисква изменение на ЕС одобряване на типа на тип двигател или фамилия двигатели, ако новите изисквания по параграф 2, буква в) не са свързани от техническа гледна точка с този тип двигател или фамилия двигатели по отношение на показателите за емисиите. Член 28 Издаване и нотифициране на изменения 1. В случай на разширение се актуализират всички съответни раздели на сертификата за ЕС одобряване на типа, приложенията към него и индекса на техническото досие. Актуализираният сертификат и приложенията към него се издават на заявителя без забавяне. 2. В случай на ревизия органът по одобряването издава без забавяне на заявителя ревизираните документи или съответно консолидирания актуализиран вариант, включително ревизирания индекс на техническото досие. 3. Органът по одобряването нотифиц